અત્યારના સમયમાં રિલેશનશિપના ઇસ્યુઝ પણ વધી ગયા છે. સંબંધોમાં તનાવ છે. અપેક્ષાઓ પૂરી નથી થતી. પ્રેમ અને શાંતિ મેળવવા લોકો ધમપછાડા કરે છે. મનથી જ્યાં સુધી ખુશ નહીં હોવ ત્યાં સુધી કોઇ સુખનો અહેસાસ થવાનો નથી. ગમે એવી સફળતા તમને ખુશી આપશે નહીં. શારીરિક રીતે સારા હશો અને માનસિક રીતે નબળા પડશો તો તમે ટકી નહીં શકો, નેગેટિવિટી તમારી ઉપર સવાર થઇ જશે. સામા પક્ષે માનસિક રીતે મજબૂત હશો તો તમે શારીરિક બીમારીને આસાનીથી હરાવી શકશો. ગંભીર બીમારીમાં પટકાયા હોય, બચવાની કોઇ ઉમ્મીદ ન હોય અને સાજા થયા હોય એવા લોકોને વિશે આપણે કહીએ છીએ કે એનું મનોબળ જબરજસ્ત મજબૂત હતું એટલે બીમારી સામે ફાઇટ આપી. જિજીવિષા એ મનની મજબૂતી જ છે. મારે જીવવું છે એવી લગન માણસને મરવા નથી દેતી. તમને ખબર છે માણસ ખરેખર મરે એ પહેલાં મનથી મરી જતો હોય છે, મનથી મરી જાય એ લાંબું જીવી ન શકે. લાંબું જીવવું હોય તો હેપીનેસની ફોર્મ્યુલા અપનાવો.